ኣባይ ፀሃየ፡ ካብቲ ጸገም ክንወጽእ እንተኾይና ዝግለል ፓርቲ፣ ዝግለል ክፋል ሕብረተሰብ ክህሉ ኣይብሉን። ዝኹርን ዝግለልን እንተሃልዩ፡ እቲ ለውጥን ሃገርን ኣብ ጸገም ይወድቑ ኣለው ማለት'ዩ። ካልእ፡ ናብ ጎንጺ ዘምርሕ ዘሎ ቕርታ፡ ብምጉዳል ሰናይ ምምሕዳር እዩ። ካብ ዝኮነ ይኹን ብሄር ድማ ነዚ ዘባርዑ፡ ውልቃዊ ረብሓ ዝደልዩ ሰባት'ውን ኣብቲ ከባቢ ክህልው ይኽእሉ። ነዚ ኣብ ምእላይ ክግበር ዝግበኦ መፍትሕታት ብማዕረ ዓይኒ ሪኢኻ፡ ተሓታትነት እንተኾይኑ'ውን ኣብ ክልላት ኮነ መንግስቲ ፌደራል ኣድልዎ ክህልዎም የብሉን። ኩሉ ነናቱ ሓላፍነት ነናቱ ብፅሒት ክወስድ ኣለዎ። እቲ ሓደ ናብቲ ሓደ እናለጠፈ፡ ሓደ ነቲ ሓደ ወንጂሉ ንባዕሉ ነፃ እናገበረ ግጭት ኣይፍታሕን፤ ሰላም ኣይሰፍንን። እዛ ሃገር እዚኣ፡ ብናይ ኩሎም ህዝብታት ተሳትፎ፡ ዝተሃነፀት ሃገር እያ። ንኹልና ድማ ማዕረ ክትከውን ኣለዋ። ኣነ እየ ሃኒፀያ ዝብል ውድብ ኮነ ብሄር እንተሎ ጌጋ እዩ። ሓደ ብሄር ወይ ውድብ ኣይሃነፃን። ስለ ዝኾነ ተኸባቢርና ክነነብር ይግባእ። እናተወቐሰ፡ እናተጠርጠረ እናተሸቑረረ ዝነብር ሓደ ብሄር ይኹን ሕብረተሰብ እንተልዩ ግን ጸገም እዩ። ቅድሚ ሐዚ ዝነበረና ጸገም ንሱ እዩ። ሐዚ'ውን ንሱ ንደግሞ እንተኾይንና ካሊእ ዕድል ኣይህሉን ክንብተንና ኢና። ስለዚ እታ ሃገር ናብዚ እንከየምረሐት፡ ዝኹሪ ዘሎ ህዝቢ እንተይቀበፀ ተስፋ ንሃቦ፣ ንኹሉ ንሕቖፎ እየ ዝብል። ቢቢሲ፡ እዚ ጸገማት ብሰንኪ ህወሓት እዩ መጺኡ እዩ ዝበሃል ዘሎ እንታይ እዩ ርእይቶኦም?
